คปภ.แนะซื้อประกันแบบใหม่
รับมือน้ำท่วมพายุแผ่นดินไหวระดมพลตั้งศูนย์รับแจ้งอุบัติเหตุ
20 ก.ย. 2554

รับมือน้ำท่วม-พายุ-แผ่นดินไหวระดมพลตั้งศูนย์รับแจ้งอุบัติเหตุ 
คปภ. แนะประชาชนซื้อประกันอัคคีภัยแบบใหม่ รองรับความเสียหายชีวิตและทรัพย์สินช่วงน้ำท่วม 
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) แนะนำให้ประชาชนซื้อประกันภัยเพื่อรองรับความเสียหาย และลดความสูญเสียที่อาจเกิดขึ้นจากอุทกภัย ซึ่งขณะนี้เกิดขึ้นแล้ว 54 จังหวัด รวม 436 อำเภอ ประชาชนได้รับความเดือดร้อน 1.5 ล้านครัวเรือน เป็นเหตุให้สูญเสียชีวิตและทรัพย์สินเป็นจำนวนมาก ซึ่งอุทกภัยมีแนวโน้มที่จะขยายพื้นที่และทวีความรุนแรงมากขึ้น รวมทั้งพื้นที่ที่ไม่เคยปรากฏภัยน้ำท่วมมาก่อน
สำหรับแบบประกันภัยที่ควรซื้อ คือ ประกันอัคคีภัยที่อยู่อาศัยแบบใหม่ ที่ให้ความคุ้มครองภัยธรรมชาติเพิ่มอีก 5 ภัย ได้แก่ ภัยจากน้ำท่วม ลมพายุ ลูกเห็บ แผ่นดินไหว และการก่อการร้าย เพียงเสียค่าเบี้ยประกันอีก 300 บาท ให้ความคุ้มครองชดใช้ค่าสินไหมทดแทนตามมูลค่าความเสียหายที่แท้จริง แต่ไม่เกิน 5 หมื่นบาทต่อแต่ละภัย และตลอดระยะเวลาประกันภัยจะไม่เกิน 1 แสนบาท
นอกจากนี้ ควรซื้อกรมธรรม์ประกันอุบัติเหตุส่วนบุคคล การประกันภัยรถภาคสมัครใจด้วย 
ทั้งนี้ คปภ.ได้สั่งการให้สำนักงาน คปภ.จังหวัด ในพื้นที่ประสบอุทกภัย ประสานบริษัทประกันชีวิต บริษัทประกันวินาศภัย และบริษัทกลางคุ้มครองผู้ประสบภัยจากรถ ให้ความช่วยเหลือประชาชนเป็นการด่วนแล้ว โดยจัดตั้งศูนย์ช่วยเหลือผู้ประสบอุทกภัยด้านการประกันภัย เช่น รับแจ้งเหตุ ให้คำปรึกษาด้านการประกันภัย และการให้คำแนะนำการดูแลรถภายหลังน้ำลด 
นายรอน แวน โอเยน ประธานเจ้าหน้าที่บริหาร บริษัท เอไอเอ ประเทศไทย เปิดเผยว่า จากปัญหาน้ำท่วมอาจทำให้การนำส่งกรมธรรม์ และการชำระเบี้ยประกันภัยล่าช้าไปประมาณ 1 สัปดาห์ 
อย่างไรก็ตาม เชื่อว่าจะไม่ส่งผลกระทบโดยรวมต่อการขยายตลาด ซึ่งทางบริษัทได้ให้ความช่วยเหลือลูกค้าที่ประสบปัญหาน้ำท่วมเป็นรายราย โดยพิจารณาระยะเวลาของน้ำท่วมในแต่ละพื้นที่ หากพื้นที่ใดมีน้ำท่วมหนักและนาน จะผ่อนผันให้ชำระเบี้ยได้ถึง 91 วัน โดยไม่คิดดอกเบี้ย
นอกจากนี้ ที่ผ่านมาพนักงานจิตอาสาบริษัท เอไอเอ ประเทศไทย ร่วมกันบรรจุถุงยังชีพในเบื้องต้นจำนวน 1,000 ถุง พร้อมลำเลียงไปมอบให้แก่ผู้ประสบภัยน้ำท่วม 
ด้านสมาคมประกันวินาศภัยได้บริจาคเงินให้รัฐบาล 2 แสนบาท เพื่อช่วยเหลือผู้ประสบภัยน้ำท่วม